KIRJALLINEN KYSYMYS E-2351/00 esittäjä(t): William Abitbol (UEN) komissiolle. Euroopan investointipankin (EIP) harjoittama Euroopan investointirahaston (EIR) valvonta.



Virallinen lehti nro 089 E , 20/03/2001 s. 0187 - 0188



KIRJALLINEN KYSYMYS E-2351/00 esittäjä(t): William Abitbol (UEN) komissiolle (13. heinäkuuta 2000) Aihe: Euroopan investointipankin (EIP) harjoittama Euroopan investointirahaston (EIR) valvonta Kun EIP:n hallintoneuvosto oli 5. kesäkuuta antanut luvan, EIP sai taakseen 19. kesäkuuta vaadittavan enemmistön EIR:n osakkeenomistajia, mikä antoi sille oikeuden kontrolloida investointirahastoa. Tällä taitavalla tempulla, jonka EIP väitti olevan osa toiminnan rationalisointia ja joka muuttaa rahaston omistussuhteita, EIP syrjäytti merkittävän ja riittävän määrän yksityisiä osakkeenomistajia. Ainoastaan ranskalaiset pankit vastustivat tätä koko EU:n paikallisten pankkien verkostoa koskevaa toimenpidettä, joka vaikuttaa myös Euroopan pk-yrityksiin. Kyseenalaistamatta itse operaatiota, josta voidaan olla monessakin mielessä eri mieltä, on syytä kiinnittää huomiota sen välittömiin seurauksiin: rahaston pk-yrityksiä koskevan varsinaisen toiminnan loppumiseen ja nykyisten sopimusten keskeyttämiseen. Eikä tässä vielä kaikki: sen lisäksi että tältä uudenlaiselta vasalliyritykseltä puuttuvat toimintaedellytykset, on kumottu vanhat säännökset, joiden mukaisesti oli mahdollista rajata investointirahaston toiminta koskemaan unionin pk-yrityksiä. Tästä lähtien EU:n ja pankkimaailman ulkopuoliset tahot voivat hyötyä varoista, joita kunnes toisin todistetaan jaetaan jäsenvaltioiden valtionkassoista. Kun näkymät ovat tällaiset, EU:n pk-yritykset pelkäävät aiheellisesti, että niiden on entistäkin vaikeampi saada rahoitusta. Voidaankin aiheellisesti kysyä aikooko EIP, joka tästä lähtien kantaa yksin hallinnollisen vastuun, todella keskittää ensisijaiset toimensa eurooppalaisten pk-yritysten tukemiseen investointirahaston kautta. Voiko komissio kertoa parlamentille, mihin toimiin se aikoo investointirahaston toiseksi suurimpana osakkeenomistajana ryhtyä pyytääkseen EIP:tä selventämään ensisijaisia investointirahastoa koskevia tavoitteitaan, ja etenkin saadakseen EIP:ltä takuut siitä, että se jatkaa toiminnan laadun turvaten tuen antamista eurooppalaisille pk-yrityksille EU:n alueella toteutettavia hankkeita varten? Pedro Solbes Miran komission puolesta antama vastaus (4. lokakuuta 2000) Euroopan investointirahaston (EIR) osakkeenomistajien vuosikokouksessaan 19. kesäkuuta 2000 hyväksymien tarkistettujen perussääntöjen mukaisesti rahaston omistusrakenne säilyy kolmikantaisena ja muodostuu Euroopan investointipankista (EIP), komissiosta ja joukosta pankkeja (rahoituslaitokset). Tämä oli EIP:n, komission ja rahoituslaitosten yhteinen tavoite. Yleisen uudistusehdotuksen osana Euroopan investointipankki on tarjonnut rahoituslaitoksille mahdollisuutta, jonka perusteella ne voivat joko pysyä EIR:n osakkaina tai myydä omistusosuutensa EIP:lle, jos ne eivät syystä tai toisesta halua enää osallistua uudistetun Euroopan investointirahaston toimintaan. Uudistuksen ensisijaisena tavoitteena on varmistaa jatkuva ja tehokas tuki yhteisön alueen pk-yrityksille vahvistamalla EIR:ää EIP-ryhmän osana ja keskittämällä näiden kahden laitoksen riskipääomatoiminta EIR:ään. Tarkoituksena on selkeyttää keskinäistä tehtävänjakoa, poistaa päällekkäisyydet, hyödyntää synergiaa ja maksimoida vaikutus pk-yritysten hyväksi.(1) Euroopan investointipankki on aina painottanut näiden syiden olleen EIR:n uudistuksen käynnistämisen tärkein perusta. Tämä Ecofin-neuvoston tukema ja EIP:n valtuuston hyväksymä uudistus on vastaus Eurooppa-neuvoston yhteisön rahoituslaitoksille esittämään toivomukseen, että ne tehostaisivat toimiaan huipputekniikan alan yrityksille ja toimintansa alkuvaiheessa oleville yrityksille suunnattavien riskipääomasijoitusten edistämiseksi. Tämän tavoitteen saavuttamiseksi Euroopan investointipankki siirtää EIR:lle myös mittavan riskipääomatoimintansa hallinnoinnin. Euroopan investointirahaston perussääntöjen mukaisena tehtävänä on edistää yhteisön tavoitteita. EIR:n toimintaa toteutetaan läheisessä yhteistyössä sen osakkeenomistajien kanssa. EIR:n toiminta pk-yritysten tukemiseksi jatkuu tämän vuoksi sekä investointirahaston omien varojen avulla että ulkopuolisten puolesta (mihin kuuluvat mm. kasvuun ja ympäristöön sekä kasvuun ja työllisyyteen liittyvät aloitteet, joihin liittyy yhteisön talousarviovarojen käyttöä). EIR voi ottaa hoitaakseen ulkopuolisten haltuunsa uskomia erityisvaroja edellyttäen, että ne sopivat yhteen sen tehtävien kanssa. EIP-ryhmä jatkaa kaikkien EIR:n toimintaan kuuluvien tuotteiden tarjoamista, mihin kuuluvat Euroopan laajuisiin verkkoihin liittyviin hankkeisiin myönnettävät takuut. Komissio ja rahoituslaitokset voivat edelleen vaikuttaa EIR:n toimintaan, koska ne ovat jäseninä sen hallintoneuvostossa ja tilintarkastuslautakunnassa. Lisäksi EIP on sitoutunut noudattamaan toimintapuitteita, joissa otetaan huomioon vähemmistöosakkaiden edut ja annetaan niille asianmukaiset mahdollisuudet vaikuttaa investointirahaston toiminnan strategiseen ohjaukseen. (1) Vuonna 1994 perustetun Euroopan investointirahaston toiminta on kohdistunut yhteisön tavoitteiden edistämiseen kahdella alalla, jotka ovat Euroopan laajuiset verkot ja pk-yritykset. Vuonna 1997 kokoontunut Amsterdamin Eurooppa-neuvosto toivoi Euroopan investointipankin kehittävän omaa riskipääomatoimintaansa. Vastauksena tähän EIP käynnisti pk-yrityksille suunnatun erityisen toimintaohjelman (ASAP), jolla tuetaan kasvua ja työllisyyttä edistäviä uusia aloitteita infrastruktuurin ja pk-yritysten hyväksi. Euroopan investointipankin uusi ASAP-ohjelmaan kuuluva toiminta pantiin nopeasti täytäntöön ja siinä oli päällekkäisyyttä Euroopan investointirahaston pk-yrityksiin ja erityisesti riskipääomaan liittyvien toimien kanssa.